

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.10** | 2024.gada 27. jūnijā |

**28.**

**Par Ogres novada pašvaldības saistošo noteikumu Nr.24/2024 “Par pašvaldības atbalstu sporta organizācijām un individuālajiem sportistiem sporta veicināšanai Ogres novadā” izdošanu**

Ogres novada pašvaldības dome 2022. gada 31. martā pieņēma saistošos noteikumus Nr. 13/2022 “Par pašvaldības atbalstu sporta organizācijām un individuālajiem sportistiem sporta veicināšanai Ogres novadā”.

Saistošie noteikumi izdoti saskaņā ar likuma “Par pašvaldībām” 15. panta pirmās daļas 6. punktu un 43. panta trešo daļu.

Saskaņā ar oficiālo publikāciju un tiesiskās informācijas likuma 9. panta piekto daļu, ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa.

Saskaņā ar Pašvaldību likuma pārejas noteikumu 6. punktu dome izvērtē uz likuma "Par pašvaldībām" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma "Par pašvaldībām" normu pamata izdotie saistošie noteikumi, ciktāl tie nav pretrunā ar šo likumu.

Ogres novada pašvaldības administratīvajā teritorijā sportistiem un sporta organizācijām nepieciešams nodrošināt iespēja turpināt saņemt pašvaldības atbalstu, kas veicinātu ne tikai profesionālu sportistu darbību un augstu sasniegumu sportu, bet arī, sniedzot atbalstu sporta organizācijām, tiek sniegtas iespējas iedzīvotājiem nodarboties ar fiziskām aktivitātēm brīvajā laikā un veicināt veselīgu dzīvesveidu visām sabiedrības grupām.

Pamatojoties uz augstākminēto, sagatavots saistošo noteikumu “Par pašvaldības atbalstu sporta organizācijām un individuālajiem sportistiem sporta veicināšanai Ogres novadā” projekts un paskaidrojuma raksts.

Saskaņā ar Pašvaldību likuma 46. panta trešo daļu saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicē pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām. Saņemtos viedokļus par saistošo noteikumu projektu pašvaldība apkopo un atspoguļo šo noteikumu projekta paskaidrojuma rakstā. Viedokļus un priekšlikumus par saistošo noteikumu projektu rakstveidā varēja iesniegt līdz 2024. gada 7. jūnijam. Noteiktajā termiņā saņemti vairāki jautājumi un priekšlikumi no viena iedzīvotāja, kas daļēji ņemti vērā:

1. priekšlikums, precizēt 2.2. punkta termina “Sportists” skaidrojumu – priekšlikums ņemts vērā, precizējot to;
2. jautājums par Saistošo noteikumu 2.5.3. apakšpunkta formulējumu un būtību, ņemts vērā un veiktas redakcionālas izmaiņas;
3. precizējums 9.1.1. apakšpunkta formulējumam, kas ņemts vērā un veikts redakcionāls precizējums;
4. jautājums par 16. punktā minēto formulējumu “augstākā līmeņa sporta sacensības”, uz kādu līmeni tas norāda. Sacensību, kuros iegūstot panākumus var pretendēt uz naudas balvām, līmeņi definēti Saistošo noteikumu 17. un 18. punktā;
5. jautājums par 16. punktu, kurā norādīts, ka uz naudas balvu var pretendēt sportists, kura deklarētā dzīvesvietas vai norādītā papildu adrese ir Ogres novada pašvaldības administratīvajā teritorijā. Jautājums saņemts par papildu adreses piemērošanu citiem atbalsta veidiem. Priekšlikums netiek ņemts vērā, jo Saistošo noteikumu darba grupā ir izdiskutēts jautājums un pieņemts lēmums, ka papildu adrese ir attiecināma tikai uz apbalvojumu saņemšanu par starptautiska līmeņa augstiem sasniegumiem sportā;
6. jautājums par 31. punkta nepieciešamību. Norma paredzēta īpašiem gadījumiem, kad lēmējvara var lemt par finansiālā atbalsta piešķiršanu, kas pārsniedz iepriekš noteiktās summas, par īpašiem sasniegumiem sportistiem vai sporta organizācijām, kā piemēram, īpaši popularizējot kādu sporta veidu novadā, veidojot sporta veida tradīcijas novadā un citiem īpašiem sasniegumiem.

Ņemot vērā minēto un saskaņā ar Pašvaldību likuma 44. panta otro daļu,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Māliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome**NOLEMJ:**

1. **Izdot** Ogres novada pašvaldības saistošos noteikumus Nr.24/2024 “Par pašvaldības atbalstu sporta organizācijām un individuālajiem sportistiem sporta veicināšanai Ogres novadā” turpmāk – Noteikumi (pielikumā).
2. **Uzdot** Ogres novada pašvaldības Centrālās administrācijas Juridiskajai nodaļai triju darbdienu laikā pēc Noteikumu un paskaidrojuma raksta parakstīšanas nosūtīt tos publicēšanai oficiālajā izdevumā “Latvijas Vēstnesis”.
3. **Uzdot** Ogres novada pašvaldības Centrālās administrācijas Komunikācijas nodaļai pēc Noteikumu spēkā stāšanās publicēt Noteikumus Ogres novada pašvaldības oficiālajā tīmekļvietnē.
4. **Uzdot** Ogres novada pašvaldības Centrālās administrācijas Kancelejai pēc Noteikumu spēkā stāšanās nodrošināt Noteikumu brīvu pieeju Ogres novada pašvaldības ēkā.
5. **Uzdot** Ogres novada pašvaldības pilsētu un pagastu pārvalžu vadītājiem pēc Noteikumu spēkā stāšanās nodrošināt Noteikumu brīvu pieeju pašvaldības pilsētu un pagastu pārvaldēs.
6. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)